Н А Р Е Д Б А
ЗА РЕДА ЗА ПРИДОБИВАНЕ, УПРАВЛЕНИЕ И РАЗПОРЕЖДАНЕ С ИМОТИ И ВЕЩИ – ОБЩИНСКА СОБСТВЕНОСТ
/Приета с Решение № 101 от Протокол № 7/12.03.2024 год. на Общински съвет Царево; Изм. с Реш. № 157/Прот. № 11/26.06.2024 год.; Изм. и доп. с Реш. № 240/Протокол № 15/04.12.2024 год.; Изм. и доп. с Реш. № 564/Протокол № 31/16.12.2025 год.; Доп. с Реш. № 588/Протокол № 32/28.01.2026 год./

 

ГЛАВА ПЪРВА
ОБЩИ РАЗПОРЕДБИ.
СТРАТЕГИЯ ЗА УПРАВЛЕНИЕ НА ОБЩИНСКАТА СОБСТВЕНОСТ.
ГОДИШНА ПРОГРАМА ЗА УПРАВЛЕНИЕ И РАЗПОРЕЖДАНЕ С ИМОТИТЕ-ОБЩИНСКА СОБСТВЕНОСТ

 

Чл. 1 (1) С тази наредба при спазване изискванията на Закона за местното самоуправление и местна администрация и Закона за общинската собственост, се уреждат и определят:

1. редът за придобиване от Общината на право на собственост и ограничени вещни права върху имоти и вещи;

2. редът за предоставяне за управление, под наем и за разпореждане с имоти и вещи- общинска собственост, включително и за нуждите на училища, детски градини и обслужващи звена;

3. правомощията на кмета на общината, кметовете на кметства и кметските наместници по разпореждане и управление на имоти и вещи-общинска собственост.

(2) Имотите и вещите-общинска собственост се управляват съобразно изискванията на Закона за общинската собственост, Стратегията за управление на общинската собственост, годишните програми за управление и разпореждане с имотите-общинска собственост, както в съответствие с интересите на населението на общината, с грижата на добър стопанин, според предназначението на отделните имоти и вещи и с оглед възникналите нужди.

Чл. 2 (1) Органи по  придобиване, управление и разпореждане с имоти и вещи-общинска собственост са Общинският съвет, кметът на общината, кметовете на кметства и кметските наместници.

(2) Общинският съвет упражнява общо ръководство и контрол по придобиване, разпореждане и управление на имоти и вещи-общинска собственост. Общинският съвет, за срока на мандата си, по предложение на кмета на общината приема Стратегия за управление на общинската собственост, както и Годишни програми за управление и разпореждане с имотите-общинска собственост.

(3) Правомощията на кмета на общината, кметовете на кметства и кметските наместници по придобиване, управление и разпореждане с имоти и вещи - общинска собственост се определят от Общинския съвет по реда на тази наредба. Общинският съвет не може да отнеме или ограничи предоставени по закон права и задължения на кмета на общината по придобиване, управление и разпореждане с имоти и вещи-общинска собственост.

Чл. 3 (1) Общинска собственост са имотите и вещите, посочени в чл. 2 от ЗОС.

(2) Общинската собственост е публична и частна.

(3) Имотите публична общинска собственост са тези по чл. 3, ал. 2 от ЗОС.

(4) Частна общинска собственост са всички други общински имоти и вещи, както и плодовете и приходите от имотите и вещите публична общинска собственост.

Чл. 4 (1) Имотите и вещите-публична общинска собственост, които са престанали да имат предназначението по чл. 3, ал. 2 от ЗОС, по предложение на кмета на общината могат да бъдат обявени за частна общинска собственост. Решението се приема с мнозинство от две трети от общия брой на съветниците.

(2) Имотите и вещите-частна общинска собственост, които поради  влязъл в сила  Подробен устройствен план /ПУП/ или по друга причина са придобили предназначението по чл. 3, ал. 2 от ЗОС, се обявяват с решение на общинския съвет по предложение на кмета на общината за публична общинска собственост. Решението се приема с мнозинство повече от половината от общия брой на съветниците.

(3) Одобряването или изменението на Подробни устройствени планове /ПУП/ за имоти и вещи-публична общинска собственост се извършва по реда на ЗУТ от кмета на общината след предварително прието решение на Общинския съвет по реда на ал.1.

Чл. 5 (1) Общината удостоверява възникването, изменението и погасяването на правото на собственост и ограничени вещни права върху имоти и вещи с Акт за общинска собственост.

(2) Актовете за общинска собственост имат действието по чл. 5 от ЗОС.

(3) За съставените актове за общинска собственост и за извършените разпоредителни сделки, Общината чрез отдел „Общинска собственост“ създава и поддържа публичен регистър.

(4) Регистрите по ал. 3 са публични и се поддържат на хартиен и електронен носител, като последният се обявява на интернет-страницата на Общината.

(5) Общинската администрация осигурява свободен достъп до регистъра. В случаите, когато  се поиска писмена справка от регистъра, се подава писмена молба до кмета на общината.

(6) Кметът на oбщината е длъжен да се произнесе по молбата в 7-дневен срок от подаването й. В случай, че молбата се уважи, достъпът и информацията се получават чрез отдел „Общинска собственост” в зависимост от желанието на заинтересованото лице - като  писмен отговор или заверено копие от документи. При получаване на копие от документи се събират такси по реда на Наредбата за определянето и администрирането на местните такси и цени на услуги.

(7) Кметът на oбщината може да откаже достъп и информация само ако са налице основания по Закона за защита на класифицираната информация. Отказът е писмен и мотивиран и се съобщава на молителя. В случаите на не произнасяне от кмета на общината в срока по ал. 6 се счита, че е налице мълчалив отказ. Отказът може да бъде обжалван по реда на Административнопроцесуалния кодекс.
Чл. 6 (1) Придобиването, управлението и разпореждането с имоти и вещи-общинска собственост се извършва в съответствие с приетите от Общинския съвет Стратегия за управление на общинската собственост и Годишна програма за управление и разпореждане с имоти.

(2) Стратегията и годишната програма по ал. 1 се съставят от кмета на общината, подпомогнат от отдел „Общинска собственост”, кметовете на кметства и кметските наместници. Стратегията и програмата имат съдържанието и се приемат по реда на чл. 8, ал. 8-10 от ЗОС.

(3) (Изм. с Реш. № 240/Протокол № 15/04.12.2024 год.) Приетите от Общинския съвет Стратегия за управление на общинската собственост, Годишна програма за управление и разпореждане с имотите-общинска собственост и Планът за действие за общинските концесии, както и промените в тях, се публикуват на интернет страницата на общината.

(4) (Нова, Доп. с Реш. № 240/Протокол № 15/04.12.2024 год.)  Ежегодно до 30 март кметът на общината внася в Общинския съвет отчети за състоянието на общинската собственост и резултатите от нейното управление по видове и категории обекти.

 

ГЛАВА ВТОРА
ПРИДОБИВАНЕ НА ОБЩИНСКО ИМУЩЕСТВО
 

Чл. 7 (1) Общината придобива възмездно или безвъзмездно право на собственост и други ограничени вещни права чрез следните придобивни способи:

1. Чрез покупко-продажба на имоти или части от тях, след решение на Общинския съвет;

2. чрез замяна на недвижим имот, частна общинска собственост с равностоен недвижим имот - собственост на физически, юридически лица, друга община и държавата, след решение на Общинския съвет;

3. При учредено право на строеж при условията на чл. 37, ал. 3 от ЗОС, върху недвижим имот, частна общинска собственост, след изтичане на срока на правото на строеж, както и срещу задължението на суперфициаря да построи и предаде на Общината равностоен недвижим имот в построената сграда;

4. Чрез дарение или завещание от физически или юридически лица;

5. Чрез наследяване по силата на чл. 11 от ЗН;

6. Чрез съдебна или доброволна делба, след решение на Общинския съвет;

7. Чрез изкупуване от собственик на имот, който по действащ ПУП-ПРЗ е предвиден за изграждане на обект-публична общинска собственост по реда на чл. 199 ЗУТ, след решение на Общинския съвет;

8. Чрез изтекла придобивна давност;

9. чрез принудително отчуждаване на недвижими имоти, частна собственост по реда и за нуждите по реда на Глава Трета от ЗОС.

10. Чрез приращение или присъединяване към имоти и вещи общинска собственост;

11. Чрез изграждане  със средства на Общината на жилищни и нежилищни обекти, върху  незастроени имоти общинска собственост;

12. Чрез надстрояване и пристрояване по одобрен ПУП и инвестиционен проект на сгради общинска собственост;

13. Чрез безвъзмездно предоставяне от държавата;

14. Придобито по реда на чл. 30 от ЗСПЗЗ от прекратени земеделски кооперации;

15. Чрез възстановяване правото на собственост върху земеделски земи, гори и земи от горския фонд;

16. Чрез придаване към общински имот на части от съседен имот, чрез изменение на ПУП-ПР по реда на чл. 15 ЗУТ с цел упълномеряване на общинския имот;

17. Чрез отреждане с влязъл в сила по реда на чл. 16 ЗУТ  ПУП-ПРЗ на част от площта на новоурегулираните имоти, отредени с плана за нуждите на социалната и техническа инфраструктура;

18. В други случаи, посочени в закон.

Чл. 8 (1) Кметът на общината  приема направените в полза на общината дарения или завещания съгласно чл. 61, ал. 2 от ЗН.

(2) Придобиването на собственост в случаите по чл. 7, ал. 1, т. 8, т. 10, т. 12 и т.14 се констатира от кмета на общината с издаването на нарочна заповед, в която се посочва видът, местонахождението на имота и основанието му за придобиване.

(3) В случаите на придобиване на право на собственост по чл. 7, ал. 1, т. 11 и т.12 се съставят актове за общинска собственост след приемане на строежа и въвеждане в експлоатация на обекта по реда на ЗУТ.

(4) В случаите по горните алинеи, кметът на общината уведомява Общинския съвет на първото следващо заседание за придобитите имоти и вещи и основанието за придобиването им.

(5) Придобиването по т. 16 от предходния член се извършва по реда на чл. 15, ал. 5 от ЗУТ със сключен договор от кмета на общината, а в случая по т. 17 с влизане в сила на заповедта за одобряване на плана по смисъла на чл. 16, ал. 5 от ЗУТ.

Чл. 9 (1) Извън случаите по чл. 8 придобиването от Общината на имоти и вещи се извършва по предложение на кмета на общината с решение на Общинския съвет, прието по реда на чл. 21, ал. 1, т. 8, във връзка с чл. 27, ал. 4 от ЗМСМА.

(2) Предложението на кмета на общината включва способа на придобиване, предлагана цена и обосновка от необходимостта от придобиване на конкретния имот. Към предложението се прилага пълно описание на имота, документи за собственост на прехвърлителя и пазарна оценка на стойността на придобивания имот, съставена по реда на тази Наредба и ЗОС. Предлаганата цена не може да бъде по - висока от пазарната оценка.

(3) При несъгласие с предложената цена, Общинският съвет може да възложи на кмета на общината да проведе преговори с прехвърлителя и да предложи нова цена и оценка. Общинският съвет определя начина на плащане, включително разсрочено плащане или чрез банков кредит. При плащане чрез банков кредит се прилагат и правилата на ЗОБ.

Чл. 10 Придобиването на движими вещи, включително оборудване, инвентар, машини, съоръжения, транспортни средства и други материални активи, необходими за дейността на общинската администрация и ОбС се извършва от кмета на общината, кметовете на кметства или упълномощени от кмета на общината лица от състава на общинската администрация. Цената на придобиване и определянето на доставчика се извършва по реда на Закона за обществените поръчки и в рамките на предвидените по бюджета разходи.

ГЛАВА ТРЕТА
УПРАВЛЕНИЕ НА ИМОТИТЕ  И ВЕЩИТЕ ОБЩИНСКА СОБСТВЕНОСТ
РАЗДЕЛ ПЪРВИ
УПРАВЛЕНИЕ НА ИМОТИТЕ И ВЕЩИТЕ ПУБЛИЧНА СОБСТВЕНОСТ.
ОТДАВАНЕ ПОД НАЕМ
 

Чл. 11 (1) Кметът на общината стопанисва и управлява имотите - публична общинска собственост, предназначени за осъществяване на функциите на Общинския съвет, Общинската администрация и администрацията на кметствата, както и имотите, предназначени за трайно задоволяване на обществените потребности на населението на Общината.

(2) Кметовете на кметства управляват пряко имотите, предназначени за осъществяване на функциите на кметствата. В населените места, които нямат статут на кметство, имотите публична общинска собственост се управляват от кметския наместник. Текущ надзор и контрол върху действия на кметовете на кметства и кметските наместници по стопанисване и управление упражнява кметът на общината.

(3) Имотите-общинска собственост на територията на Общината, които ще се управляват от кметовете на кметства, се определят с решение на Общинския съвет.

(4) Управлението на имотите-публична общинска собственост, предоставени от Общинския съвет за управление на общински предприятия, училища, детски градини, обслужващи звена и на юридически лица на бюджетна издръжка, се извършва от ръководителите на тези организации под контрола на кмета на общината.

(5) Поддържането и ремонтите на имотите-публична общинска собственост, се извършва от лицата, които ги управляват.

 (6) Имоти или части от тях-общинска собственост, предоставени за управление на общински предприятия, читалища, училища, детски градини и обслужващи звена, могат да се отдават под наем  чрез публичен търг. 

(7) Договорите, сключени по предходната алинея, се прекратяват автоматично при прекратяване на договора за управление върху имота.

Чл. 12  (1) Свободни имоти или части от тях-публична общинска собственост, които могат да се използват самостоятелно, с изключение на обектите, подлежащи на концесиониране, могат да се отдават под наем за срок до десет години при условие, че наемането им не пречи на дейността на лицата, които ги управляват.

(2)  Отдаването под наем на имоти по ал. 1 се извършва след решение на Общинския съвет от кмета на общината, чрез провеждане на публичен търг или публично оповестен конкурс, освен ако в закон е предвидено предоставянето под наем да се извърши без търг или конкурс или е определен друг ред. С решението си Общинският съвет определя първоначалната наемна цена. Останалите условия, при които ще се проведе публичният търг или публично оповестения конкурс, се определят от кмета на общината със заповед за насрочването на съответната процедура.

(3) Въз основа на резултатите от търга или конкурса по ал. 2 кметът на общината сключва договор за наем, чийто срок не може да бъде по-дълъг от десет години. В договора за наем задължително се определя наемната цена, срокът и начинът на плащане, разпределянето на разноските по поддръжката на имота, отговорността на наемателя за причинени вреди, задължението на наемателя да извърши определени ремонти и подобрения и тяхното заплащане, както и други условия, свързани с ползването на имота. Срокът по наемния договор не може да бъде по-дълъг от десет години. 
Наемните правоотношения по така сключения договор се прекратяват по реда на ЗЗД, на основанията, посочени в чл. 15 от ЗОС и договора, включително при възникването на необходимост имотът да се ползва за нуждите на общинската администрация.

Чл. 13 (1) Имотите и вещите-публична общинска собственост, които не са необходими за нуждите на органите на общината или на юридически лица и звена на общинска бюджетна издръжка, могат да се предоставят безвъзмездно за управление на други юридически лица на бюджетна издръжка или на техни териториални структури.

(2) Правото на безвъзмездно управление се учредява с решение на Общинския съвет. В решението се определят срокът на управление и правата и задълженията при ползването на имота. В изпълнение на решението кметът на общината издава заповед и сключва договор за предоставяне право на безвъзмездно управление. Договорът се прекратява при условията на чл. 12, ал. 6 от ЗОС.

Чл. 14 (1) Безстопанствените имоти на територията на Общината се владеят и управляват от кмета на общината и упълномощени от него лица от състава на общинската администрация, общински предприятия или търговски дружества.

(2) Липсата на данни за собственика на имота и неговата безстопанственост се установяват с констативен протокол, съставен от служители при отдел „Общинска собственост”, кметове на кметства и кметски наместници. След изтичане на давностния срок за придобиване на имота, кметът на общината издава заповед по чл. 8, ал. 2 от наредбата и се съставя акт за общинска собственост.

 

РАЗДЕЛ ВТОРИ
УПРАВЛЕНИЕ НА ИМОТИ – ЧАСТНА ОБЩИНСКА СОБСТВЕНОСТ, ПРЕДНАЗНАЧЕНИ ЗА ПРОИЗВОДСТВЕНО, СТОПАНСКО И АДМИНИСТРАТИВНО ПОЛЗВАНЕ

Чл. 15 (1) Кметът на oбщината стопанисва и управлява имотите-частна общинска собственост.

(2) Кметовете на кметства оказват съдействие на кмета на общината при упражняване на правомощия по горната алинея относно имоти-частна общинска собственост, намиращи се на територията на съответното кметство, както и пряко управляват имотите-частна общинска собственост, които са им предоставени за управление с нарочно решение на Общинския съвет по реда на чл. 8, ал. 5 от ЗОС.

(3) Ръководителите на юридически лица и други звена на бюджетна издръжка, както и директорите на общинските предприятия и управителните органи на едноличните търговски дружества с общинско имущество организират и осъществяват ползването на предоставените им имоти-частна общинска собственост.

Чл. 16 Имотите и вещите - общинска собственост, които не са необходими за нуждите на органите  на общината или на юридически лица и звена на общинска бюджетна издръжка, могат да се предоставят безвъзмездно за управление на други юридически лица  на бюджетна издръжка или на техните териториални структури по реда на чл. 13, ал. 2 от Наредбата.
(2) Свободните нежилищни имоти - частна общинска собственост, които не са необходими за нуждите на органите на общината или на юридически лица на издръжка на общинския бюджет и не са отдадени под наем на трети лица могат да се отдават под наем с решение на общинския съвет, по предложение на кмета на общината, без търг или конкурс за здравни, образователни и социални дейности за задоволяване на съответните нужди на населението, както и на юридически лица с нестопанска цел, осъществяващи дейност в обществена полза. По този ред на търговски дружества могат да се отдадат под наем поземлени имоти, необходими като терени за временно ползване, за спомагателни и допълнителни площадки, комуникации и други, свързани с изграждането, ремонта и поддържането на обекти на техническата инфраструктура за срока на наема, наемната цена както и другите условия на договора за наем.

 (3) Въз основа на решението по горната алинея, кметът на общината сключва договор за наем. Срокът на договора за наем не може да бъде по-дълъг от десет години. В договора за наем задължително се определя наемната цена, срокът и начинът на плащане, разпределянето на разноските по поддръжката на имота, отговорността на наемателя за причинени вреди, задължението на наемателя да извърши определени ремонти и подобрения и тяхното заплащане, както и други условия, свързани с ползването на имота. Срокът по наемния договор не може да бъде по-дълъг от десет години. 
Чл. 17 (1) Безвъзмездното предоставяне на помещения, частна общинска собственост, за нуждите и дейността на общински ръководства на политическите партии, отговарящи на условията по Закона за политическите партии, се извършва със заповед на кмета на общината без провеждане на търг или конкурс. Политическите партии, на които са предвидени помещения, заплащат експлоатационни разходи, ако има такива.



(2) Въз основа на заповедта по горната алинея, кметът на общината сключва договор със съответното местно ръководство на политическа партия със срок до провеждане на следващи парламентарни избори.



(3) Предоставянето на помещения, частна общинска собственост, за нуждите и дейността на синдикалните организации се извършва със заповед на кмета на общината без провеждане на търг или конкурс. Със заповедта се определят наемната цена, срокът на ползване и други условия по договора. Наемната цена се определя съгласно Приложение № 1 от настоящата наредба – помещения за офиси.



(4) Въз основа на заповедта по горната алинея, кметът на общината сключва договора за наем със съответната синдикална организация. Договорът за наем може да бъде прекратен по реда и условията на чл. 15 от ЗОС със заповед на кмета на общината.

Чл. 18 (Изм. с Реш. № 240/Протокол № 15/04.12.2024 год.)  (1) Предоставените помещения по реда на чл. 17 от настоящата наредба не може да се преотдават под наем и да се преотстъпват за ползване. Такива помещения може да се ползват съвместно по договор с трети лица само за цели, пряко свързани с дейността на партията. В тези помещения не може да се извършва стопанска дейност.

(2) Правоотношенията с политическите партии се прекратяват поради не плащане на експлоатационните разходи за повече от три месеца или при нарушаване на забраната по ал. 1.

Чл. 19 (1) Свободните нежилищни недвижими имоти-частна общинска собственост или части от тях,  които не са необходими за нуждите на органите на общинската администрация, на юридически лица и звена на бюджетна издръжка и са предназначени за производствени и стопански нужди и ползване могат да се отдават под наем от кмета на общината чрез провеждане на търг или конкурс по реда на настоящата Наредба за срок до десет години.

(2) Със заповедта  на  кмета на общината се определят условията за провеждане на търга или конкурса. Първоначалната наемна цена се определя съобразно определените от ОбС съгласно Приложение № 1 от настоящата наредба наемни цени, а при липса на такива – по средни пазарни цени на такъв вид имоти, определени от оценител. В условията на търга или конкурса могат да бъдат включени изисквания за извършване от наемателите на имота на конкретни производствени, стопански или други дейности за определен срок.

(3) Въз основа на резултатите от търга или конкурса кметът на общината издава заповед, с която определя наемателя и наемната цена.

(4) След влизане в сила на заповедта по ал. 3 кметът на общината сключва договор за наем. В договора за наем задължително се определя наемната цена, срокът и начинът на плащане, разпределянето на разноските по поддръжката на имота, отговорността на наемателя за причинени вреди, задължението на наемателя да извърши определени ремонти и подобрения и тяхното заплащане, както и други условия, свързани с ползването на имота. Срокът по наемния договор не може да бъде по-дълъг от десет години. 
(5) Наемното правоотношение се прекратява по реда и условията на чл. 15 от ЗОС.

Чл. 20 Договорите за съвместна дейност и гражданско дружество, свързани с ползването на имоти-частна общинска собственост, се сключват от кмета на общината по изключение, в случаите, когато не може да се проведе процедура по отдаване под наем.

Чл. 21 (1) Контролът върху изпълнението на задълженията на наемателите по сключени по реда на този раздел договори за наем се извършва от общинската администрация, кметовете на кметства и кметски наместници. При просрочие на която и да е наемна вноска, повече от 60 дни от падежа, кметът на общината по предложение на горепосочените лица е длъжен да предяви съдебен иск за принудително събиране на неплатената наемна цена.

(2) Общинският съвет може да избере временна комисия или да възложи на постоянна комисия упражняването на контрол по спазването на задълженията на наемателите на имоти-частна общинска собственост.

(3) (Отм. с Реш. № 240/Протокол № 15/04.12.2024 год.)  

Чл. 22 (Отм. с Реш. № 240/Протокол № 15/04.12.2024 год.)  

РАЗДЕЛ ТРЕТИ
УПРАВЛЕНИЕ НА НЕДВИЖИМИ ИМОТИ, ПРЕДСТАВЛЯВАЩИ ЗЕМЕДЕЛСКИ ЗЕМИ И ЗЕМИ И ГОРИ ОТ ОБЩИНСКИЯ ГОРСКИ ФОНД
 

Чл. 23 (1) По реда на настоящия раздел се управляват и стопанисват недвижими имоти, представляващи земеделски земи и земи и гори от общинския горски фонд.

(2) Кметът на общината, подпомаган от кметовете на кметства, организира  управлението и стопанисването на недвижимите имоти, представляващи земеделски земи и земи и гори от общинския горски фонд.

(3) Земеделските земи, придобити от Общината по реда на ЗСПЗЗ и ЗОС се управляват и стопанисват по реда на ЗСПЗЗ и ЗОС и актовете по тяхното прилагане.

(4) Земите и горите от общинския горски фонд, възстановени по реда на ЗВСГЗГФ или придобити по реда на ЗОС, се управляват и стопанисват по реда на ЗВСГЗГФ, Закона за горите и ЗОС и актовете по тяхното прилагане.

Чл. 24 (1) Земеделски земи от общинския поземлен фонд и общински горски фонд - частна общинска собственост могат да се отдават под наем и под аренда.

(2) Арендаторът и условията на договора за аренда се определят с решение на Общинския съвет, прието по предложение на кмета на общината, по реда и с мнозинство за разпореждане с недвижими имоти.  Договорът за аренда се сключва в изпълнение на решението на Общинския съвет от кмета на общината по реда и формата на чл. 3 от Закона за арендата в земеделието.

(3) Договорите за аренда, сключвани по реда на предходните алинеи, не могат да бъдат със срок по-дълъг от 20 стопански години.

Чл. 25 (1) Отдаването под наем на земеделски земи от общинския поземлен фонд и от общинския горски фонд се извършва от кмета на общината по реда и условията за отдаване под наем на свободни нежилищни  недвижими имоти-частна общинска собственост.

(2) Отдаването под наем на земеделски земи от общинския поземлен фонд и общински горски фонд с площ над 10 дка се извършва по предложение на кмета на общината с решение на Общинския съвет по реда и условията  на настоящата наредба.

Чл. 26 (1) Горите и земите от общинския горски фонд могат да се стопанисват самостоятелно от Общината чрез специално създаден отдел в структурата на общинската администрация или чрез общинско предприятие или еднолично търговско дружество с общинско имущество.

(2) Горите и земите от общинския горски фонд могат да се стопанисват от Общината и като бъдат предоставени за управление на съответното Държавното горско стопанство, в чиито район се намират.

(3) Решението за предоставяне за управление на гори и земи от общинския горски фонд на държавното горско стопанство се приема от Общинския съвет, по предложение на кмета на общината, взето с мнозинство повече от половината от всички общински съветници. В решението се посочва срокът на управление, размерът на таксите за ползване и начинът   за тяхното събиране, частта от събираните такси за ползване, които лесничейството ще задържа за покриване на своите разходи и други условия. Въз основа на решението на Общинския съвет кметът на общината сключва с Директора на Държавното горско стопанство договор за предоставяне на управлението. Ежегодно кметът на общината внася в Общинския съвет отчет за изпълнението на задълженията по договора и размера на постъпилите такси.

Чл. 27 (1) Ползването на дървесина и страничното ползване от гори и земи от общинския горски фонд е възмездно. Общинският съвет определя минималният размер на таксите за отделните видове ползване, които не могат да бъдат по-ниски от таксите за съответното ползване на земи и гори от държавния поземлен фонд.

(2) (Отм. с Реш. № 240/Протокол № 15/04.12.2024 год.)  

 

РАЗДЕЛ ЧЕТВЪРТИ
УПРАВЛЕНИЕ НА ДВИЖИМИ ВЕЩИ – ЧАСТНА ОБЩИНСКА СОБСТВЕНОСТ
 

Чл. 28 (1) Кметът на общината организира, ръководи и контролира управлението и стопанисването на движимите вещи /машини, съоръжения, МПС, оборудване и вещи за стопански и административни нужди/ необходими за осъществяване на дейността на общинската администрация и Общинския съвет.

(2) Кметовете на кметства управляват движимите вещи, непосредствено предназначени и използвани за дейността на съответните кметства.

(3) Движимите вещи, предоставени за ползване за нуждите и дейността на здравни, културни, образователни, просветни и социални заведения от общинско значение, се управляват от ръководителите на тези заведения.

(4) Движимите вещи, включени в баланса или в капитала на еднолични търговски дружества с общинско имущество и общински предприятия, се управляват и стопанисват от управителите на дружествата, респективно директорите на предприятията.

Чл. 29 (1) (Изм. с Реш. № 157/Прот. № 11/26.06.2024 год.) Отдаването под наем на движими вещи-частна общинска собственост, се извършват чрез публичен търг или  публично оповестен конкурс, освен ако в закон е предвидено друго.

(2) (Нова, Доп. с Реш. № 157/Прот. № 11/26.06.2024 год.) Предоставянето на движими вещи – частна общинска собственост, в заем за послужване се извършва със заповед на кмета на общината след решение на Общинския съвет.
(3) (Изм. с Реш. № 157/Прот. № 11/26.06.2024 год.) Въз основа на заповедта се сключва договор за наем съответно заем за послужване. Всички разноски по поддръжката на отдадените под наем или заем вещи са за сметка на наемателя.

 

ГЛАВА ЧЕТВЪРТА
РАЗПОРЕЖДАНЕ С НЕДВИЖИМИ ИМОТИ И ДВИЖИМИ ВЕЩИ, ЧАСТНА ОБЩИНСКА СОБСТВЕНОСТ
РАЗДЕЛ ПЪРВИ
ОБЩИ  РАЗПОРЕДБИ
 

Чл. 30 (1) Разпореждането с недвижими имоти-частна общинска собственост се извършва чрез:

1. Продажба на недвижими  имоти  или идеални части от тях.

2. Замяна на  недвижими имоти  или идеални части от тях и на ограничени вещни права върху тях.

3. Учредяване възмездно или безвъзмездно право на строеж, надстрояване и пристрояване върху недвижими имоти-частна общинска собственост.

4. Учредяване на възмездно или безвъзмездно вещно право на ползване върху недвижими имоти-частна общинска собственост.

5. Съдебна или доброволна делба

6. Безвъзмездно прехвърляне на право на собственост на юридически лица на бюджетна издръжка.

7. Дарение на недвижими имоти и вещи-частна общинска собственост.

8. Премахване на сгради и постройки общинска собственост

9. При одобрение или изменение на ПУП-ПР с цел упълномеряване и целесъобразно застрояване на съседен УПИ – имот  собственост на трети лица.

10. Чрез обезщетяване с равностоен урегулиран имот на собственици на поземлени имоти, за които е одобрен по реда на чл. 16 от ЗУТ първи ПУП, с който   се отнемат части от имотите, отредени за изграждане на обекти на социалната инфраструктура, общи мрежи и съоръжения на техническата инфраструктура.

11. В други случаи, изрично посочени от закона.

(2) Разпореждането с движими вещи-частна общинска собственост се извършва чрез:

1. Продажба;

2. Замяна;

3. Дарение;

4. Предоставяне на безвъзмездно право на ползване;

5. Бракуване поради изтичане срока на експлоатация.

(3) Разпоредителни действия могат да се извършват само с имоти, за които по реда на ЗОС е съставен акт за общинска собственост и същият е вписан по надлежния ред в службата по вписванията. С така съставения и вписан акт се удостоверява правото на собственост на Общината.

Чл. 31 (1) Договорите, с които се извършва разпореждане с недвижими имоти - частна общинска собственост, се сключват в писмена форма от кмета на общината и се вписват в службата по вписванията към Районния съд, а при замяна с недвижим имот - по местонахождението на общинския имот, а при замяна с държавен по местонахождението на държавния имот. Договорите за разпореждане с движими вещи се сключват в обикновена писмена форма, освен ако закон не изисква друга специална форма за действителност на разпоредителната сделка.

(2) Разноските по вписването се поемат от приобретателите на имотите и правата върху тях.

(3) Приобретателят поема всички разноски, направени от общината за определяне на пазарни оценки.

(4) Служба „Общинска собственост” води публичен регистър на сключените договори за разпореждане с недвижими имоти и вещни права върху тях, както и упражнява текущ контрол по изпълнение на задълженията на приобретателите. Регистърът се води в писмен вид и на електронен носител и съдържа данните по чл. 41, ал. 4 от ЗОС.

(5) Договорите за разпореждане с общински имоти-частна общинска собственост, се сключват след предварително заплащане на цената и всички разноски и такси по сделката от приобретателя.

Чл. 32 (1) Предложенията за разпореждане с недвижими имоти - частна общинска собственост се внасят в Общинския съвет от кмета на общината.

(2) Предложения за разпореждане с недвижими имоти - частна общинска собственост могат да се внасят и по искане на половината от общия брой на съветниците.                                     (3) Предложенията по ал. 1 съдържат следните данни:

1. Индивидуализация на недвижимия имот - вид, площ и размер, граници, местонахождение, предназначение по ПУП, други благоустройствени показатели, фактическо състояние и ползване.

2. Предлаган начин на разпореждане с имота.

3. Други условия, срещу които се прехвърля правото на собственост или се учредяват ограничени вещни права.

4. Лицензирана пазарна оценка на имота или на ограниченото вещно право за одобряване от Общинския съвет.

5. Данъчна оценка на имота.

(4) Когато недвижимият имот се намира на територията на кметство, предложението по ал. 1 трябва да бъде придружено с писмено становище от кмета на съответното кметство. Становището има препоръчителен характер.

(5) Общинският съвет разглежда предложението по ал. 1 на първото следващо заседание от внасянето му и приема решение по него. Всички дейности по изпълнение на решението, включително по провеждане на  публичен търг или  публично оповестен конкурс, се извършват от общинската администрация под контрола на кмета на общината. Извършването на оценки на пазарната стойност на правото на собственост и други вещни права се възлага от общинската администрация с договор на лицензиран оценител. Към оценката лицензираният оценител представя  декларация за заинтересованост и свързаност по смисъла на ТЗ и ЗОП.

Чл. 33 Разпоредбите на настоящата наредба не се отнасят за извършване на разпоредителни сделки с имоти  и вещи по реда на Закона за приватизация и след приватизационен контрол, както и за тези, които са включени в капитала на търговски дружества.

 

РАЗДЕЛ ВТОРИ
РАЗПОРЕЖДАНЕ  С НЕЖИЛИЩНИ НЕДВИЖИМИ ИМОТИ – ЧАСТНА ОБЩИНСКА СОБСТВЕНОСТ ЧРЕЗ СКЛЮЧВАНЕ НА ПРАВНИ СДЕЛКИ
Чл. 34 (1) Продажба на недвижими имоти-частна общинска собственост се извършва след решение на Общинския съвет чрез един от следните способи:

1. чрез провеждане на публичен търг;

2. чрез провеждане на  публично оповестен конкурс;

3.  по друг ред, изрично определен в закона или настоящата наредба, за конкретни видове имоти.

(2) В случаите по т. 1 и т. 2 от предходната алинея процедурата се открива с решение на Общинския съвет, прието по предложение на кмета на общината. С решението Общинският съвет определя способа, по който ще се извърши продажбата на недвижимия имот, одобрява се началната тръжна или конкурсна цена, която не може да бъде по-ниска от данъчната оценка и условията, при които ще се проведе публичният  търг или публично оповестеният конкурс за продажба.

(3) Началната тръжна или конкурсна цена се определя от Общинския съвет при условията и по реда на чл. 41, ал. 2 от ЗОС.

(4) Въз основа на резултатите от проведения търг или конкурс кметът на общината сключва договор за продажба на имота.

Чл. 35 (1) Продажба на недвижими имоти-частна общинска собственост или части от тях може да се извършва без провеждане на публичен търг или публично оповестен конкурс, по реда на настоящата наредба, когато:

1. продажбата е между общината и държавата или между общини;

2. лицата, на които може да се извърши продажбата, са определени изрично със специален закон.

(2) В случаите по предходната алинея продажбата се извършва с решение на Общинския съвет, по предложение на кмета на общината. Лицата, които се определят в специалния закон като единствен възможен или  задължителен купувач могат да отправят до кмета на общината мотивирани искания за закупуване, в които обосновават необходимостта и основанията за придобиване на имота-частна общинска собственост.
(3) Продажбата се извършва по пазарна цена, определена от лицензиран оценител на имоти, която не може да бъде по-ниска от данъчната оценка. Оценката се одобрява на Общинския съвет. След решението на Общинския съвет, кметът на общината издава заповед и сключва договор за продажба.
(4) Учредяването на ограничено вещно право на строеж или ползване за водоеми, канално - помпени станции, трафопостове и други подобни на инфраструктурни дружества-доставчици на ток, вода, канал, газоснабдяване или на дружества на собственици на поземлени имоти, които изграждат и поддържат техническа инфраструктура, предназначена за общо ползване, се извършва с решение на Общински съвет, без търг или конкурс, по предложение на кмета на общината.

(5) Учредяването на сервитутни права на преминаване на отклонения от мрежи на техническата инфраструктура - ел. проводи, ВиК съоръжения през имоти - общинска собственост, се извършва по реда на чл. 192 и следващите от ЗУТ.

(6) Постъпилите от ползвателите заявления за придобиване на право на собственост и оценка на предоставената им за ползване земеделска земя в сроковете по § 4а, ал. 6 от ПЗР към ЗСПЗЗ и § 29 от ЗИД на ЗСПЗЗ /ДВ бр. 13 от 2007 год./ се разглеждат от  назначена от кмета комисия.   Продажбата се извършва от кмета на общината по оценка, одобрена от Общинския съвет.

Одобрената от Общинския съвет цена не може да бъде по-висока от цената, определена по реда на Наредбата за реда за определяне на цени на земеделски земи.

(7) Разликата над придобитите 600 кв.м. и над придобитите 1000 кв.м. се заплаща от ползвателите по пазарни цени, определени от лицензиран оценител на имоти, одобрени от Общинския съвет в тримесечен срок от влизане в сила на оценката.

Чл. 36 (1) Продажба на земя-частна общинска собственост на собственика на законно построена върху нея сграда се извършва от кмета на общината, без провеждане на  публичен търг или публично оповестен конкурс по реда и условията на настоящата наредба след решение на общински съвет.

(2) Продажбата се извършва по искане на собственика на сградата, към което се прилагат доказателства, удостоверяващи правото на собственост и законността на сградата, включително схема на сградите - извлечение от кадастралната карта.

(3) Постъпилото искане и приложените към него доказателства се разглеждат от назначена от кмета на общината нарочна комисия, която преценява наличието на основания за извършване на продажбата.

(4) При положително становище на комисията по ал. 3 кметът на общината внася в Общинския съвет предложение за продажба на имота, включващо и пазарната цена на същия имот, оценен от лицензиран оценител.

Чл. 37 (1) Замяната се извършва при наличие  на някое от основанията по чл. 40, ал. 2 от ЗОС и по реда на чл. 40,  ал. 3-8 от ЗОС.
 (2) Цената на общинския имот и правата върху него, които се заменят, се определя по оценка на лицензиран оценител, одобрена с решението на Общинския съвет с мнозинство две трети от общия брой на съветниците.

Чл. 38 (1) Право на собственост върху имоти-частна общинска собственост може да се прехвърля безвъзмездно на юридически лица на бюджетна издръжка с решение на Общинския съвет.

(2) Решението на Общинския съвет се приема по предложение на кмета на общината. С решението на Общинския съвет се определят и условията,  при които се извършва прехвърлянето на правото на собственост, включително и начина и целта на ползване от приобретателя на имота.

(3) Въз основа на решението на Общинския съвет кметът на общината сключва договор за прехвърляне правото на собственост.

(4) По реда на горните алинеи се учредяват и ограничени вещни права върху недвижими имоти-частна общинска собственост, на юридически лица на бюджетна издръжка.

Чл. 39 (1) Дарение на недвижим имот-частна общинска собственост може да се извърши по решение на Общинския съвет, прието с мнозинство ¾ от общия брой на съветниците.

(2)  Дарението се извършва по предложение на кмета на общината, в което се обосновава  необходимостта от извършването му.
Чл. 40 (1) Съсобствеността между Общината от една страна и от друга държавата, физически и юридически лица се прекратява по някой от следните способи:

1. Съдебна делба;

2. Доброволна делба;

3. Продажба на съсобственика на дела на Общината;

4. Откупуване на частта на съсобственика от Общината;

5. Замяна.

(2) По искане на съсобственика или по своя инициатива кметът на общината внася в Общинския съвет предложение за ликвидиране на съсобствеността, включващо способа на ликвидиране на съсобствеността и пазарната цена на дела на Общината /на съсобственика/, оценен от лицензиран оценител.

(3) Общинският съвет със свое решение определя способа на ликвидиране на съсобствеността и стойността на дела на Общината /на съсобственика/.

(4) Въз основа на решението на Общинския съвет по горната алинея в едномесечен срок от решението на Общинския съвет кметът на общината издава заповед за делба, за продажба на съсобственика на дела на общината, за изкупуване на дела на съсобственика от общината или за замяна, в която определя срока, в който се заплащат цената и разноските по сделката. Този срок не може да бъде по-дълъг от 3 месеца от издаване на заповедта.
 (5)  След заплащане на цената и разноските по сделката кметът на общината сключва договор за делба, за продажба на съсобственика на дела на общината, за закупуване на дела на съсобственика от общината или за замяна.
В случай, че в определения срок в заповедта по ал. 4 цената и разноските по сделката не бъдат заплатени, то преписката се прекратява с изрична заповед на кмета на Община Царево.

(6) В случаите на доброволна делба, когато делът на общината не се променя  и се обособява в самостоятелен новообразуван имот, съсобствеността се прекратява  от кмета на общината.

(7) Съсобствеността между Общината и трети лица, възникнала по силата на одобрен подробен устройствен план - план за регулация, предвиждащ изменение на регулационни граници на имот- частна общинска собственост се прекратява по реда на чл. 15 и чл. 17 от ЗУТ и при спазване на изискванията на настоящата наредба за продажба на дела на общината в новообразувания съсобствен имот. 

Чл. 41 (1) Право на строеж върху урегулирани поземлени имоти - частна общинска собственост се учредява  след решение на Общинския съвет от кмета на общината, чрез проведен публичен търг или публично оповестен конкурс и съобразно предвижданията на влязъл в сила ПУП.

(2) В условията на търга или конкурса може да се предвиди заплащането на част от цената на правото на строеж да се извърши с равностоен имот в новопостроената сграда. В този случай чрез лицензиран оценител се определя пазарната цена на обектите, които ще се придобият от Общината в новопостроената сграда и тази цена се приспада от цената на правото на строеж.

(3) Първоначалната цена на търга или конкурса за учредяването по реда на горната алинея  на право на строеж се одобрява от Общинския съвет въз основа на оценка на лицензиран оценител.

(4) Правото на строеж се учредява безсрочно или за определен срок. В случаите на учредяване за определен срок, след изтичане на срока построената сграда става общинска собственост.

Чл. 42    (1) По предложение на кмета на общината право на строеж може да се учреди безвъзмездно на лицата по чл. 37, ал. 6 от ЗОС /юридически лица на бюджетна издръжка, религиозни институции, други лица, когато това е предвидено по закон/ с решение на Общинския съвет, без да се провежда търг или конкурс. Решението се приема с мнозинство повече от половината от общия брой на съветниците.

(2) По предложение на кмета на общината право на строеж може да се учреди безвъзмездно с решение на Общинския съвет и на други лица, различни от тези по чл. 37, ал. 6 от ЗОС. В предложението кметът трябва да обоснове необходимостта от учредяване на правото на строеж и ползата на Общината от реализирането му. Решението за учредяване се приема с мнозинство 2/3 от общия брой на съветниците.

Чл. 43 (1) Право на строеж може да се учреди възмездно и без провеждане на публичен търг или  публично оповестен конкурс, след решение на Общинския съвет по предложение на кмета на общината, прието с мнозинство повече от половината от общия брой на съветниците.

(2) Правото на строеж по реда на този член може да се учреди по предложение на кмета на общината само на лицата по чл. 37, ал. 4 от ЗОС. За учредяването на правото на строеж на лица, за които е предвидено в специален закон изключителното право да придобият правото на строеж се прилага редът по чл. 35, ал. 4 от настоящата наредба.

(3) Цената на правото на строеж се одобрява с решение на Общинския съвет въз основа на оценка на лицензиран оценител.

(4) С решението си Общинският съвет може да постави и допълнителни условия на суперфициаря за извършване на благоустройствени мероприятия и инвестиции в принадлежаща инфраструктура.

Чл. 44 В случаите, когато правото на строеж се учредява с решение на Общинския съвет или чрез проведен публичен търг или публично оповестен конкурс, Кметът на Общината в изпълнение на решението или въз основа на резултатите от тръжната или конкурсна процедура издава заповед и сключва договор за учредяване правото на строеж.

Чл. 45  (1) Право на строеж на физически и юридически лица, вписани в Камарата на строителите, може да се отстъпва след решение на Общинския съвет  за провеждане на публичен търг, или публично оповестен конкурс срещу предоставяне в собственост на общината на реално обособени жилищни и нежилищни обекти в построената сграда.

(2)  Договорът за учредяване на правото на строеж се одобрява от Общинския съвет и се сключва от кмета на общината. 
(3) Стойността на придобиваните от Общината по реда на горните алинеи имоти не може да бъде по-малка от пазарната цена на правото на строеж върху съответната част от него.

Чл. 46 (1) Правото на надстрояване и пристрояване на сграда частна общинска собственост, или на сграда, построена в имот-частна общинска собственост,  се учредява  с решение на Общинския съвет по реда на чл. 37 от Наредбата.

(2) Право на строеж на сгради на допълващото застрояване /летни кухни, гаражи и др.

(3) Правото на надстрояване и пристрояване на сграда, построена в урегулиран поземлен имот-частна общинска собственост, се учредява от кмета на общината на собствениците на сградата по пазарни цени, определени от лицензиран оценител.

Чл. 47 (1) Правото на ползване върху незастроени и застроени недвижими имоти и вещи-частна общинска собственост се учредява от кмета на общината на собственика/ците/ на сградата по пазарни цени, определени от лицензиран  оценител. Незастроени и застроени недвижими имоти и вещи-частна общинска собственост се учредява възмездно или безвъзмездно за срок до десет години, освен ако в закон не е предвиден по-дълъг срок.

(2) Възмездно право на ползване върху недвижими имоти и вещи-частна общинска собственост се учредява с решение на Общинския съвет, след проведен  публичен търг или публично оповестен конкурс. Въз основа на резултатите от търга или конкурса кметът на общината сключва договор за учредяване правото на ползване. Началната тръжна или конкурсна цена се определя по оценка на лицензиран оценител и се одобрява от Общинския съвет.

(3) С решение на Общинския съвет и сключен въз основа на него договор от кмета на общината може да бъде учредено право на ползване на търговски дружества с общинско участие.

(4) Безвъзмездно право на ползване се учредява без търг или конкурс след решение на общинския съвет, прието с мнозинство две трети от общия брой на съветниците. Въз основа на решението на Общинския съвет кметът на общината сключва договор за учредяване правото на ползване.

 (5) Когато лицата, на които може да се учреди право на ползване са определени изрично в закон, то се учредява без търг или конкурс, след решение на Общински съвет, прието с мнозинство повече от половината от съветниците.

РАЗДЕЛ ТРЕТИ
ОБЩИНСКИ ЖИЛИЩА И ПРАВО НА СТРОЕЖ ЗА ИЗГРАЖДАНЕ НА СОЦИАЛНИ ЖИЛИЩА
Чл. 48 Условията и редът за настаняване в общински жилища и продажба на общински жилища се определят с отделна Наредба по чл. 45а, ал. 1 от ЗОС.

Чл. 49 Замяна на общински жилища с жилищни и нежилищни имоти, собственост на физически и юридически лица се извършва по реда и условията на чл. 40 от ЗОС.

Чл. 50 Настаняването под наем, продажбата и замяната на общински ателиета и гаражи се извършват по общия ред, определен в настоящата наредба.

Чл. 51 (1) По предложение на кмета на общината Общинският съвет определя в границите на населените места отделни урегулирани поземлени имоти, предназначени за изграждане на социални жилища.

(2) Върху определените по реда на горната алинея УПИ кметът на общината след решение на общински съвет със своя заповед може да учредява право на строеж за изграждане на социални жилища, без търг или конкурс, на лица с установени жилищни нужди, на жилищностроителни кооперации или сдружения, в които членуват лица с установени жилищни нужди. Цените, при които се учредява правото на строеж, се определят от Общинския съвет на единица кв.м. застроена площ в зависимост от населеното място, местонахождението на терена и градоустройствените показатели.

(3) Лицата, на които се учредява право на строеж по предходните алинеи, трябва да имат установена жилищна нужда. Жилищната нужда и  поредността на лицата, на които се учредява правото на строеж, се определят по реда на Наредбата по чл. 45а от ЗОС.

(4) Правото на строеж се учредява с писмен договор, в който се включват ограниченията по чл. 49а от ЗОС, както и допълнителни задължения на суперфициаря.

(5) Лица, на които е учредено право на строеж по реда на ал. 2 и са одобрили работен инвестиционен проект за реализиране на правото на строеж с РЗП по-голяма от 200 кв.м., но не са изградили сградата в груб строеж, могат да заплатят разликата между първоначално учреденото право на строеж и новата по-голяма площ, но не повече от 300 кв.м., на цени, по които им е учредено първоначалното право на строеж. В този случай кметът на общината издава заповед и сключва договор за учредяване на право на строеж върху допълнителната площ.

РАЗДЕЛ ЧЕТВЪРТИ
РАЗПОРЕЖДАНЕ С ДВИЖИМИ ВЕЩИ – ЧАСТНА ОБЩИНСКА 

СОБСТВЕНОСТ
Чл. 52 (1) Продажбата на движими вещи-частна общинска собственост, се извършва след решение на общинския съвет от кмета на общината чрез публичен търг или публично оповестен конкурс, насрочен със заповед на кмета на общината.

(2) В заповедта по ал. 1 се посочват вещите, предназначени за продажба, тяхното местонахождение и състояние и началната тръжна цена.

(3) Цената по ал. 1 се определя по пазарни цени от лицензиран оценител.

(4) Въз основа на резултатите от търга и след заплащане на цената, кметът на общината сключва договор за продажба. Договорът се сключва във форма, изискуема за продажбата на съответния вид движима вещ.

Чл. 53 Замяна или учредяване на право на ползване върху движими вещи-частна общинска собственост, се учредява след решение на общинския съвет от кмета на общината чрез публичен търг или публично оповестен конкурс. Цената се определя по ал. 3 по реда на предходния член.

Чл. 54 (1) Движими вещи-частна общинска собственост могат да се предоставят за безвъзмездно ползване, със заповед на кмета на общината и сключен договор, на сдружения с нестопанска цел, на организации, регистрирани по реда Закона за закрила на културата и Закона за физическото възпитание и спорта, на читалища, на учебни, научни, здравни и социални организации на бюджетна издръжка.

(2) Срокът на ползването се определя в заповедта и договора по горната алинея и не може да бъде по-дълъг от амортизационния срок на вещите.

Чл. 55 Бракуването на движими вещи-частна общинска собственост се извършва със заповед на кмета на общината по реда на Закона за счетоводството.

 

ГЛАВА ПЕТА
ПРОЦЕДУРА ПО ПРОВЕЖДАНЕ НА  ПУБЛИЧНИ ТЪРГОВЕ И ПУБЛИЧНО ОПОВЕСТЕНИ КОНКУРСИ ЗА ОТДАВАНЕ ПОД НАЕМ И РАЗПОРЕЖДАНЕ С ОБЩИНСКО ИМУЩЕСТВО
РАЗДЕЛ ПЪРВИ
ОБЩИ РАЗПОРЕДБИ

Чл. 56 (1) Разпоредбите на настоящата глава се прилагат във всички случаи, когато в настоящата наредба се предвижда провеждане на публичен търг или публично оповестен конкурс.

(2) Разпоредбите на настоящата глава не се прилагат в случаите, когато Закона за приватизация и следприватизационен контрол и Закона за обществените поръчки предвиждат провеждане на процедура по търг или конкурс, както и в случаите по чл. 2 от Наредбата за търговете и конкурсите /ДВ бр.85/02 /;

(3) Разпоредбите на настоящата глава не се прилагат и за процедурите по провеждане на конкурс за предоставяне на концесия по реда на Закона за концесиите.

Чл. 57 (1) Решението за откриване на процедура по провеждане на  публичен търг или публично оповестен конкурс се приема от Общинския съвет, по предложение на кмета на общината, в предвидените от ЗОС и настоящата наредба случаи.

(2) Решенията на Общинския съвет по ал. 1 за откриване на процедура по провеждане публичен на търг или публично оповестен конкурс се привеждат в изпълнение от кмета на общината, който назначава със своя заповед комисия за провеждане на  публичния търг или  публично оповестен конкурс.

(3)  Комисията по ал. 2 включва представители на общинската администрация и избрани от Общинския съвет общински съветници. Съветниците, които се включват в състава на комисията, се определят на всеки шест месеца с решение на Общинския съвет. В състава на комисията задължително се включва кметът на кметството или кметския наместник, на чиято територия се намира имотът, предмет на процедурата, както и служители от отделите „Общинска собственост” и „Стопански дейности” и поне един  правоспособен юрист. Комисията се състои не по-малко от девет члена, в която се включват поне четирима общински съветници. Комисията може да заседава и приема решения при кворум две трети от всички членове и с мнозинство повече от половината от всички членове. Дейността на комисията се организира и ръководи от председател, назначен от кмета на общината.

(4) (Нова, Доп. с Реш. № 240/Протокол № 15/04.12.2024 год.) Членовете на комисиите в публичните търгове/конкурси писмено декларират липсата на обстоятелства по смисъла на чл. 10, ал. 2 на Административнопроцесуалния кодекс, а именно, че като участници в производството, в качеството си на длъжностни лица, не са заинтересовани от изхода му, както и че нямат с някои от заинтересованите лица отношения, пораждащи основателни съмнения за безпристрастие.

Чл. 58 Всички срокове от процедури по провеждане публичен търг или публично оповестен конкурс, уредени в настоящата наредба се броят по реда на ГПК.

 

РАЗДЕЛ ВТОРИ
ПРОВЕЖДАНЕ НА ПУБЛИЧЕН ТЪРГ
 

Чл. 59 (1) Организираните по реда на настоящата глава публични търгове се провеждат  с явно наддаване или  с тайно наддаване.

(2) Не се допуска провеждане на търгове, които не са публично оповестени по реда на закона и настоящата наредба.

Чл. 60 (Доп. с Реш. № 240/Протокол № 15/04.12.2024 год.) (1) В изпълнение на решението за провеждане на  публичен търг по реда на  Наредбата, кметът на общината в тримесечен срок от влизане в сила на решението на Общински съвет издава заповед, с която открива  тръжната процедура.

(2) Заповедта по ал. 1 за откриване на процедурата по провеждане на  публичен търг задължително съдържа:

1. Пълна индивидуализация на имота или вещите, предмет на търга. Посочват се площ, граници, номерация по ПУП, други особености.

2. Видът на търга-с явно или тайно наддаване.

3. Начална тръжна цена.

4. Начин и срок на плащане на цената, обезпечения и други условия по сключване на окончателния договор със спечелилия търга.

5. Дата, място и час на провеждане на търга.

6. Депозит за участие  в размер на 10% от първоначалната цена и цена на тръжната документация.

7. Списък на документите, които се изискват за представяне от участниците и за допускане до участие в търга.

8. Срок за закупуване на тръжната документация и регистриране за участие в търга.

9. Начин и време на извършване на огледа.

(3) (Изм. с Реш. № 240/Протокол № 15/04.12.2024 год.) Условията на търга или конкурса по отношение на обекта, началната цена, специалните изисквания към участниците, срокът за закупуване на тръжната документация, срокът за подаване на заявленията за участие и датата на провеждане на търга или конкурса, определени в заповедта по ал. 2, при разпореждане с общинско имущество и при отдаване под наем се публикуват в един регионален ежедневник. Заповедта по ал. 2 задължително се публикува на интернет страницата на общината или при техническа неизправност на сайта - на информационното табло на общинска администрация. 

(4) Срокът от публикуване на заповедта до провеждане на търга не може да бъде по-малък от 14 дни и по-дълъг от 21 дни.

(5) Приемането на заявление за участие се извършва от общинската администрация като приетите заявления се регистрират в електронната деловодна система на общината и получават входящ номер.

(6) Заявленията с получения входящ номер се вписват в „Регистър на заявленията“, където се отбелязват заявителя, датата и часа на входиране на заявлението.

(7)  След изтичане на срока за подаване на заявленията, същите се предават срещу подпис на председателя на комисията или  определено от него лице.

 Чл. 61 (1) Насроченият търг може да се проведе само в случай, че са подадени поне две заявления за участие и са се явили поне двама участника при публичен търг с явно наддаване.

(2) Обстоятелствата по ал. 1 се установяват от комисията на датата, мястото и часа на провеждане на търга.

(3) При неявяване на всички участници, подали заявления за участие, когато търгът е с явно наддаване,  председателят отлага  търга за след един час.

(4) Когато след изтичане на срока по ал. 3 се яви само един участник същият се обявява за спечелил търга, ако предложи цена с едно наддавателно предложение над предварително обявената начална тръжна цена.

(5)  (Изм. с Реш. № 157/Прот. № 11/26.06.2024 год.) В случаите, когато не са подадени поне две заявления за участие в търга, когато търгът е с тайно наддаване, кметът на общината със своя заповед може:

1.
в двумесечен срок да насрочи нов търг;

2.
да прекрати процедурата.

(6) (Изм. с Реш. № 157/Прот. № 11/26.06.2024 год.) Повторният търг се провежда при същите условия и ред. При липса на поне две подадени заявления за участие в повторния търг, търгът се провежда само с един участник, ако има такъв, а при липса и на един участник, процедурата се прекратява със заповед на кмета на общината.

 (7) В случаите, когато не е подадено нито едно заявление за участие в търга, когато търгът е с тайно наддаване, процедурата се прекратява със заповед на кмета на общината.
Чл. 62 (Изм. с Реш. № 157/Прот. № 11/26.06.2024 год.) (1) В случаите на прекратена процедура поради наличието на обстоятелства по чл. 61, ал. 5 от Наредбата при управление и разпореждане с общинско имущество, кметът на общината може да направи ново предложение до Общинския съвет за  откриване на повторна процедура по разпореждане с общинско имущество.

(2) (Отм. с Реш. № 157/Прот. № 11/26.06.2024 год.) 
Чл. 63 (1) При явяване на необходимия брой участници при публичен търг с явно наддаване  или при постъпил необходим брой предложения при публичен търг с тайно наддаване, председателят на комисията или определен от него член на комисията открива процедурата, като извършва проверка на документацията на явилите се участници, тяхната самоличност и представителна власт.

(2) Всеки участник физическо лице може да присъства  на публичния  търг само лично, а участниците юридически лица  се представляват от вписаните в съдебния регистър представители или изрично упълномощени  за търга лица. Не се допуска присъствие на странични лица и наблюдатели, освен общински съветници, които не са членове на комисията и представители на органите на реда.

Чл. 64 (1) Преди започване на явното наддаване, комисията по доклад на председателя  определя кои явили се участници са с редовни документи и се допускат до наддаването и кои се отстраняват и поради какви причини.

(2) Решението по ал. 1 се обявява от председателя на Комисията и подлежи на незабавно изпълнение.

(3) Председателят на Комисията отговаря за реда при провеждане на процедурата по явното наддаване, като може  временно да спре процедурата до отстраняване на нарушенията.

(4) При публичен търг с явно наддаване, комисията отваря пликовете с постъпилата документация и извършва действията по ал.1-2.

Чл. 65 (1) След изпълнение на задълженията по предходните разпоредби председателят обявява предмета на търга, началната тръжна цена, начина на обявяване на тръжните предложения и стъпката на наддаване при публичен търг с явно наддаване.

(2) Стъпката на наддаване при публичен търг с явно наддаване се определя в размер на не по-малко от 5 % от първоначалната тръжна цена.

Чл. 66 (1) Явното наддаване започва от първоначалната тръжна цена.

(2) Началото на наддаването се обявява от председателя със звуков сигнал.

(3) Наддавателните предложения се правят по начина, определен от комисията, ясно и точно от присъстващите участници.

(4) Не се допуска прекъсване на явното наддаване, освен в случаите при нарушение на реда. При прекъсване на наддаването не се допуска напускане на мястото на провеждане на търга. Наддаването се възобновява от предложението при което е направено прекъсването.

Чл. 67 (1) При наличие на направено наддавателно предложение от участник, председателят на комисията със звуков сигнал го обявява три последователни пъти.

(2) В случаите на ново наддавателно предложение, направено от участник преди третото обявяване на предходното предложение, започва ново обявяване на по-високото наддавателно предложение.

(3) Преди третото обявяване на наддавателното предложение, председателят прави изрично предупреждение, че то е последно и при липса на други ще се приключи наддаването.

(4) След изпълнение на горната процедура и при липса на нови наддавателни предложения, председателят прави трето обявяване на най-високото наддавателно предложение  и със звуков сигнал обявява спечелилия търга, последното най-високо наддавателно предложение като окончателна цена и закрива търга.

Чл. 68 (1) При търг с тайно наддаване  в заповедта на кмета на общината  за насрочване на търга се посочва и срок на подаване на писмените предложения на участниците.

(2) Всеки участник прави писмено предложение за размера на цената в отделен запечатан непрозрачен плик, надписан от външната страна с „предлагана цена” и името на участника и поставен в общия плик. Когато в търга са включени и допълнителни условия, извън цената, за определяне на спечелил кандидат, предложението съдържа и оферта и за тези условия. Пликът, с който се подават документите за участие в търга, следва да бъде непрозрачен и запечатан, както и да е надписан от външната страна с името на участника и с описание на имота, за който се участва.

(3) Направените предложения в търга с тайно наддаване не могат да бъдат по-малки от първоначалната тръжна цена плюс 10%. 

(4) Към всяко предложение се прилага депозит за участие, документи, установяващи самоличността на участника физическо лице или удостоверение за регистрация на участник юридически лице и решение на управителния му орган за участие в търга и предлагания  размер на цена.

(5) Във всеки плик на участниците може да се съдържа само едно единствено предложение за цената и другите условия на търга, което да е безусловно.

(6) Предложения, които не отговарят на горните изисквания, се декласират и не се разглеждат.

Чл. 69 (1) На посочени в заповедта на кмета на общината дата, място и час Комисията публично отваря пликовете с предложения. На отварянето на пликовете се поканват участниците в търга или техни упълномощени представители. Присъствието им не е задължително и отсъствието им не е основание за декласиране.

(2) След отваряне на пликовете с надпис „предлагана цена”, комисията публично обявява на присъстващите параметрите на всяко едно предложение и извършва класиране според размера и стойността на предложенията.

(3) За неуредените случаи в процедурата по публичен търг с тайно наддаване се прилагат разпоредбите за публичен търг явно наддаване.

Чл. 70 (1) След приключване на процедурата на публичния търг комисията в същия ден изготвя протокол за резултатите от търга.

(2) Протоколът се подписва от всички членове на комисията. Несъгласните с някои от данните по протокола могат да подпишат с особено мнение, като приложат същото в писмен вид.

(3) Протоколът  съдържа данни за участниците в търга, техните наддавателни предложения, наддавателното предложение, с което е спечелен търгът и данни за лицето, спечелило търга. Протоколът се изпраща на кмета на общината в тридневен срок от датата на провеждане на търга.

Чл. 71 (1) Въз основа на представения протокол и резултатите от търга, кметът на общината в тридневен срок издава заповед, с която определя участника, спечелил търга, цената и условията за сключване на договора, начина и срока на плащане. В заповедта се определя и участникът, класиран на второ място. При констатирани нарушения на процедурата кметът на общината може да прекрати процедурата и да насрочи провеждането на нова.

(2) Заповедта се връчва на участниците в търга и на лицето, спечелило търга, и се обявява на информационното табло на общинска администрация или на интернет страницата на Община Царево.

(3) Заповедта на кмета на общината по ал. 1  може да бъде оспорена от всеки участник по реда и на основание чл. 8, ал. 11 от ЗОС, във връзка с чл. 45 от ЗМСМА. 

Чл. 72 (1) Внесените депозити за участие в търга се възстановяват след  издаване на заповедта на кмета на общината по чл. 71 на всички участници, които за заявили участие и са се явили на търга, но не са го спечелили. Депозитът се възстановява в 3-дневен срок.

(2) Не се възстановяват депозитите на участниците, които са подали заявление за участие, но не са се явили на публичния търг с явно наддаване или не са подали наддавателно предложение при публичен търг.

(3) Депозитът на участника, обявен за спечелил търга, се задържа и прихваща към размера на цената.

Чл. 73  (1) В случай, че лицето, което е обявено за спечелило търга, не изпълни в седмодневен срок от  влизане в сила  на заповедта задължението за внасяне на цената или нейната първа вноска /при разсрочено плащане/, се счита, че се е отказало от участие. Внесеният депозит се задържа за сметка на общината.
(2) В случаите по ал. 1 кметът на общината със своя заповед може да покани за сключване на договор втория по класиране участник в търга или да прекрати процедурата.

Чл. 74 След влизане в сила на заповедта по чл. 71 и заплащане на цената или нейната първа вноска /при разсрочено плащане/ кметът на общината сключва с посоченото лице договор.

 

РАЗДЕЛ ТРЕТИ
ПРОВЕЖДАНЕ НА ПУБЛИЧНО ОПОВЕСТЕН КОНКУРС

Чл. 75 (1) Решение за провеждане на публично оповестен конкурс се приема в случаите, когато освен размера на цената, Общината поставя и допълнителни условия към предмета на сделката, цената, специфични изисквания към купувача, сключването и изпълнението й.

(2) За неуредените в този раздел случаи се прилагат правилата за провеждане на публичен търг с тайно наддаване.

Чл. 76 (Доп. с Реш. № 240/Протокол № 15/04.12.2024 год.) (1) Процедурата по провеждане на публично оповестен конкурс се открива със заповед на кмета на общината в тримесечен срок от влизане в сила на решението на Общински съвет.

(2) Заповедта съдържа данните по чл. 60, ал. 2 от Наредбата, както и точно описание на допълнителните условия по чл. 75, ал. 1. Допълнителните условия при разпореждане се определят с решението на Общинския съвет и се отнасят до допълнителни задължения за разкриване на работни места, извършване на инвестиции в обекта и в общинска инфраструктура, опазване на околната среда, специфични технологични и естетически изисквания за изпълнението и вида на бъдещо строителство и други условия с общинско значение.

(3) Заповедта съдържа и критериите за оценка на предложенията на участниците и срок за подаване на предложенията на участниците.

(4) Заповедта се публикува по реда на чл. 60, ал. 3 от Наредбата.

Чл. 77 (1) Предложенията на участниците в публично оповестения конкурс се подават в посочения в заповедта срок и трябва да отговарят на изискванията на настоящата наредба.

(2) В документите всеки участник в конкурса включва и предложение относно допълнителните условия по чл. 76, ал. 2 от Наредбата.

Чл. 78 (1) В тридневен срок от изтичане на срока за подаване и приемане на предложенията комисията по провеждане на публично оповестения конкурс пристъпва към отваряне и оценяване на предложенията по утвърдените от кмета на общината критерии.

(2) Не се допускат до оценяване предложения, които не отговарят на всички поставени в публично оповестения конкурс условия.

(3) По решение на комисията при отваряне на предложенията могат да се поканят и участниците в публично оповестения конкурс или техни упълномощени представители. В този случай не се допуска изменение или допълнение на вече направените предложения.

(4) Публично оповестеният конкурс се счита за редовен, ако в срока за подаване на предложения, са постъпили поне две предложения от двама участника.

(5) При липса на двама участника, кметът на общината със своя заповед удължава срока за подаване на предложения с 14 дни. В случай, че и след този срок не са постъпили повече от едно предложение кметът на общината със своя заповед прекратява публично оповестения конкурс.

Чл. 79 (1) В тридневен срок от отваряне на предложенията и тяхното класиране комисията съставя протокол за класиране на участниците и техните предложения.

(2) Протоколът се представя на кмета на общината. В седмодневен срок от получаване на протокола кметът на общината издава заповед, с която обявява класирането на участниците, цената и условията на сключване на договора, според класираното на първо място предложение и поканва класирания на първо място кандидат за сключване на договор.

(3) Заповедта се връчва на всички участници в публично оповестения конкурс.

(4) Въз основа на заповедта кметът на общината сключва договор.

 

ГЛАВА ШЕСТА
АДМИНИСТРАТИВНО - НАКАЗАТЕЛНИ РАЗПОРЕДБИ

(Отм. с Реш. № 240/Протокол № 15/04.12.2024 год.)  
 

Чл. 80 (Отм. с Реш. № 240/Протокол № 15/04.12.2024 год.)  

Чл. 81 (Отм. с Реш. № 240/Протокол № 15/04.12.2024 год.)  

Чл. 82 (Отм. с Реш. № 240/Протокол № 15/04.12.2024 год.)  

Чл. 83 (Отм. с Реш. № 240/Протокол № 15/04.12.2024 год.)  

ГЛАВА СЕДМА
ДОПЪЛНИТЕЛНИ РАЗПОРЕДБИ
 

§1. По смисъла на настоящата наредба:

1. „Семейство” са съпрузите и ненавършилите пълнолетие техни деца.

2. „Домакинство” са членовете на семейството и техните роднини по низходяща линия, които живеят заедно с тях.

3. Понятията „имот“, „сграда”, „ПУП-ПРЗ”, „УПИ”, „жилище”, „ателие”, „гараж”, „нежилищно застрояване” се употребяват съобразно значението им по Закона за устройство на територията и актовете по неговото прилагане.

4. „Доказателства, установяващи правото на собственост и законността на построената сграда” по см. на чл. 36, ал. 2 от наредбата са: нотариални актове, договори за учредяване на право на строеж или покупка на сградата, сключени по реда на ЗОС с общината, договори за прехвърляне на търговско предприятие или обособени части от него по реда на чл. 15 ТЗ, удостоверение за търпим строеж, издадено по реда на пар. 16 от ПР на ЗУТ, разрешение за строеж и протокол за строителна линия, издадени по реда на ЗУТ, ЗТСУ (отм.), ЗПИНМ (отм.)

5.  „Социално жилище“ - жилище с РЗП до 300 кв.м.
ПРЕХОДНИ И ЗАКЛЮЧИТЕЛНИ РАЗПОРЕДБИ

§1. Настоящата наредба се приема на основание чл. 8, ал. 2 от ЗОС с Решение № 101/Протокол № 7/12.03.2024г. на Общински съвет Царево и отменя НРПУРИВОС, приета с Решение № 526/Протокол № 31/03.07.2019 г. на Общински съвет Царево.

§2. Настоящата наредба не се прилага по отношение на общинско имущество, включено в капитала на търговски дружества, както и за упражняване на правата на Общината в капитала на търговски дружества.

§3. Настоящата наредба не се прилага за създаване, управление и контрол на общински предприятия.

§4. Отношенията по горните параграфи се уреждат с отделни актове на Общинския съвет.

§5. Всички права и задължения, придобити по реда на отменената предходна наредба по чл. 8, ал. 2 от ЗОС, запазват действието си. 

 

Преходни и заключителни разпоредби

към Наредба за изменение на Наредбата за реда за придобиване, управление и разпореждане с имоти и вещи - общинска собственост, приета с Реш. № 157/Прот. № 11/26.06.2024 год. на Общински съвет-Царево

§ 4. Настоящата Наредба за изменение Наредбата за реда за придобиване, управление и разпореждане с имоти и вещи - общинска собственост влиза в сила в тридневен срок от публикуването й.

ПРЕХОДНИ И ЗАКЛЮЧИТЕЛНИ РАЗПОРЕДБИ

към Наредба за изменение и допълнение на Наредбата за реда за придобиване, управление и разпореждане с имоти и вещи - общинска собственост, приета с Реш. № 240/Протокол № 15/04.12.2024 год. на Общински съвет-Царево
§1. Наредбата влиза в сила в тридневен срок от публикуването й.
ПРЕХОДНИ И ЗАКЛЮЧИТЕЛНИ РАЗПОРЕДБИ

към Наредба за изменение и допълнение на Наредбата за реда за придобиване, управление и разпореждане с имоти и вещи - общинска собственост, приета с Реш. № 564/Протокол № 31/16.12.2025 год. на Общински съвет-Царево
§ 1. Настоящата наредба влиза в сила в тридневен срок от публикуването й.

ПРЕХОДНИ И ЗАКЛЮЧИТЕЛНИ РАЗПОРЕДБИ
към Наредба за допълнение на Наредбата за реда за придобиване, управление и разпореждане с имоти и вещи - общинска собственост, приета с Реш. № 588/Протокол № 32/28.01.2026 год.  на Общински съвет-Царево
§ 1. Настоящата наредба влиза в сила в тридневен срок от публикуването й.

 

ПРИЛОЖЕНИЕ № 1

(Изм. с Реш. № 240/Протокол № 15/04.12.2024 год.; Изм. и доп. с Реш. № 564/Протокол № 31/16.12.2025 год.; Доп. с Реш. № 588/Протокол № 32/28.01.2026 год.)

ТАРИФА

 ЗА БАЗИСНИ  НАЕМНИ  ЦЕНИ
Раздел I. ОБЩИ ПОЛОЖЕНИЯ

Чл. 1. Цените по тази ТАРИФА са база за определяне базисната цена и началната цена при провеждане на търгове и конкурси по Наредбата  за реда за придобиване, управление и разпореждане с имоти и вещи-общинска собственост.

Чл. 2. Базисните наемни цени се определят за период от един месец на квадратен метър площ, съобразно предназначението на обекта и съответните прилежащи площи, както следва:

БАЗИСНИ  НАЕМНИ  ЦЕНИ

	ПРЕДНАЗНАЧЕНИЕ НА ОБЕКТА
	Месечна наемна цена на 1 кв.м

площ в лв./€ без ДДС

	А./ ПОМЕЩЕНИЯ   ЗА:
	Идеален

център
	І

зона
	ІІ

зона
	ІІІ

зона

	I. ТЪРГОВИЯ
	
	
	
	

	1. Магазини за хранителни и промишлени стоки
	7.00 лв./

3.58 €
	6.00 лв./

3.07 €
	5.50 лв./

2.81 €
	2.40 лв./

1.23 €

	2. Аптеки, дрогерии
	15.00 лв./

7.67 €
	13.00 лв./

6.65 €
	12.00 лв./

6,14 €
	5.10 лв./

2.61 €

	3. Книжарници
	    4.00 лв./

     2.05 €
	    3.52 лв./

1.80 €
	3.12 лв./

1.60 €
	1.30 лв./

0.66 €

	4. Складове
	6.00 лв./

3.07 €
	5.00 лв./

2.56 €
	4.50 лв./

2.30 €
	2.00 лв./

1.02 €

	(Нова, Доп. с Реш. № 564/Протокол № 31/16.12.2025 год.)

5.  Градински център


	5.00 лв./

2.56 €
	4.50 лв./

2.30 €
	4.00 лв./

2.05 €
	3.00 лв./

1.53 €

	II. ОБЩЕСТВЕНО ХРАНЕНЕ
	
	
	
	

	Заведения за хранене и развлечения:
	10.00 лв./

5.11 €
	8.80 лв./

4.50 €
	7.80 лв./

3.99 €
	3.40 лв./

1.74 €

	III. ПРОИЗВОДСТВЕНИ ДЕЙНОСТИ И УСЛУГИ
	
	
	
	

	1. Производствени помещения /ателиета, работилници/
	3.00 лв./

1.53 €
	2.50 лв./

1.28 €
	2.30 лв./

1.18 €
	1.00 лв./

0.51 €

	2. Офиси, кантори
	3.00 лв./

1.53 €
	2.60 лв./

1.33 €
	2.30 лв./

1.18 €
	1.00 лв./

0.51 €

	3. Помещения  за:
	
	
	
	

	3.1 Банки
	12.00 лв./

6.14 €
	7.00 лв./

3.58 €
	6.00 лв./

3.07 €
	4.00 лв./

2.05 €

	3.2 Застрахователни компании, валутни бюра, тотопункт
	12.00 лв./

6.14 €
	10.00 лв./

5.11 €
	9.00 лв./

4.60 €
	4.00 лв./

2.05 €

	4. Ателиета за услуги:
	
	
	
	

	4.1. фризьорски, козметични, бръснарски
	4.00 лв.

2.05 €
	3.50 лв./

1.80 €
	3.00 лв./

1.53 €
	1.50 лв./

0.77 €

	4.2. шивашки, обущарски, ремонт битова техника, дърводелски и др.
	3.00 лв./

1.53 €
	2.60 лв./

1.33 €
	2.30 лв./

1.18 €
	1.00 лв./

0.51 €

	4.3. авторемонтни, авто-тенекеджийски, технически преглед на автомобили
	3.00 лв./

1.53 €
	2.60 лв./

1.33 €
	2.30 лв./

1.18 €
	1.00 лв./

0.51 €

	5. Здравни
	2.00 лв./

1.02 €
	2.00 лв./

1.02 €
	2.00 лв./

1.02 €
	1.00 лв./

0.51 €

	6. Здравни услуги на свободна практика
	3.00 лв./

1.53 €
	3.00 лв./

1.53 €
	3.00 лв./

1.53 €
	1.50 лв./

0.77 €

	7. Помощни помещения здравни кабинети/коридори-чакални, санитарни възли, сервизни помещения/
	0.30 лв./

0.15 €
	0.30 лв./

0.15 €
	0.30 лв./

0.15 €
	0.30 лв./

0.15 €

	8. Помещения, ползвани за интернет зали
	7.00 лв./

3.58 €


	6.00 лв./

3.07 €


	5.50 лв./

2.81 €


	2.40 лв./

1.23 €



	9. Фитнес студио
	4.00 лв./

2.05 €
	3.50 лв./

1.79 €
	3.00 лв./

1.53 €
	2.50 лв./

1.28

	10. Образователни, социални
	1.50 лв./

0.77 €
	1.50 лв./

0.77 €
	1.50 лв./

0.77 €
	0.80 лв./

0.41 €

	IV. ДРУГИ
	
	
	
	

	1. ЮЛНЦ в обществена полза
	0.80 лв./

0.41 €
	0.80 лв./

0.41 €
	0.80 лв./

0.41 €
	0.40 лв./

0.20 €

	2. Складови помещения  за обекти
	70% от базисната наемна цена

на кв.м.

	3. Помощни помещения за обекти /коридори, сервизни помещения, санитарни възли/
	30% от базисната наемна цена

на кв.м.

	4. Ползване на кабинети, класни стаи в училища
	4.00 лв./2.05 €

 на час

	5. Спортни зали
	15.00 лв./ 7.67 €

 на час

	6. Оборудвани интернет зали
	10.00 лв./ 5.11 €

 на час

	7. Училищни бюфети


	4.00 лв./

2.05 €
	4.00 лв./

2.05 €
	4.00 лв./

2.05 €
	2.00 лв./

1.02 €

	8. Гише билети
	33.00 лв./

16.87 €
	33.00 лв./

16.87 €
	33.00 лв./

16.87 €
	16.00 лв./

8.18 €

	9. Автомати за кафе, безалкохолни напитки, закуски
	35.00 лв./

17.90 €


	35.00 лв./

17.90 €


	35.00 лв./

17.90 €


	17.50 лв./

8.95 €

	10. Базови станции на клетъчни радиотелефонни мрежи (М-тел, Глобул и др.)


	15.00 лв./

7.67 €
	15.00 лв./

7.67 €
	15.00 лв./

7.67 €
	15.00 лв./

7.67 €

	11. Обществена тоалетна
	1.00 лв./

0.51 €
	0.50 лв./

0.26 €


	0.50 лв./

0.26 €
	0.30 лв./

0.15 €

	Б. /ТЕРЕНИ
	
	
	
	

	1. За поставяеми обекти по 

чл. 56 от ЗУТ извън посочените в раздел А
	70% от цените посочени в раздел „А”

според съответния вид дейност

	2. Самостоятелни складове открити
	2.00 лв./

1.02 €
	1.80 лв./

0.92 €
	1.50 лв./

0.77 €
	0.70 лв./

0.36 €

	3. Терен за автомивки
	5.00 лв./

2.56 €
	4.50 лв./

2.30 €
	4.00 лв./

2.05 €
	2.00 лв./

1.02 €

	4. Терен за автокъщи
	3.00 лв./

1.53 €
	2.60 лв./

1.33 €
	2.30 лв./

1.18 €
	0.80 лв./

0,41 €

	5. Платени паркинги
	3.00 лв./

1.53 €
	2.50 лв./

1.28 €
	2.30 лв./

1.18 €
	1.00 лв./

0.51 €

	6. За поставяне на автомати за кафе и безалкохолни напитки
	30.00 лв./

15.34 €
	26.00 лв./

13.29 €
	23.00 лв./

11.76 €
	10.00 лв./

5.11 €

	7. Базови станции на клетъчни радиотелефонни мрежи /М-тел, Глобул и др./ - покривни пространства
	15.00 лв./

7.67 €
	15.00 лв./

7.67 €
	15.00 лв./

7.67 €
	15.00 лв./

7.67 €

	8. Базови станции на клетъчни радиотелефонни мрежи/М-тел, Глобул и др.- терени
	2.00 лв./

1.02 €
	2.00 лв./

1.02 €
	2.00 лв./

1.02 €
	2.00 лв./

1.02 €

	9. Язовири – лв./дка
	2.50 лв./

1.28 €
	2.50 лв./

1.28 €
	2.50 лв./

1.28 €
	2.50 лв./

1.28 €

	10. Поземлени имоти  в урбанизирани територии за земеделски  нужди- лв./дка
	20.00 лв./

10.23 €
	20.00 лв./

10.23 €
	20.00 лв./

10.23 €
	10.00 лв./

5.11 €

	11. Терен за организиране и провеждане на културни мероприятия-концерти, театър и др. събития в сферата на културата
	1.00 лв./

0.51 €

	12. Терен за склад на открито в поземлени имоти извън границите на урбанизираните територии
	400 лв./204.52 € 

дка за година

	13. Терен за разполагане на атракционни съоръжения
	12.00 лв./

6.14 €
	9.00 лв./

4.60 €
	6.00 лв./

3.07 €
	6.00 лв./

3.07 €

	14. (Изм. с Реш. № 564/Протокол № 31/16.12.2025 год.)

 Атракционен парк

(паркът включва обект

№ 125, обект № 126 и

обект № 127, ведно с

ПИ 48619.503.401, в

който са изградени и обект № 124 изграден в

ПИ 48619.503.400 по одобрена схема на преместваемите обекти на гр. Царево)
	15 000.00 лв./7669.70 €

 на година без ДДС



	15. (Изм. с Реш. № 564/Протокол № 31/16.12.2025 год.)

 Воден парк

(Паркът включва петно

№ 128, с площ от

140 кв.м., находящ се в

ПИ № 48619.504.82 по

КККР на гр. Царево,

съгласно одобрена

схема на

преместваемите обекти

на гр.  Царево
	10 000.00 лв./5113.13 €

 на година без ДДС

	16. Терен за зарядни станции за автомобили, включващ площта от 1 кв.м. за зарядна колонка и 2  /две/ паркоместа с площ от 25 кв.м.
	50 лв./25.57 €

 без ДДС на месец

	(Нова, Доп. с Реш. № 564/Протокол № 31/16.12.2025 год.)

17. Терен за спортни дейности и търговия, представляващ част с площ от 1 дка от ПИ № 48619.505.602 по КК на гр. Царево 
	6000.00 лв./3067.88 €
на година без ДДС

	(Нова, Доп. с Реш. № 588/Протокол № 32/28.01.2026 год.)

18. Терен за места за временно разполагане на палатки, кемпери или каравани в зона „А“ и в зона „Б“ извън                   
територията на морските плажове, пясъчните дюни и категоризираните къмпинги съгласно Списък, одобрен с решение на Общински съвет:


	гр. Царево и гр. Ахтопол - 135 евро/дка на година

с. Варвара и с. Резово - 96 евро/дка на година

с. Синеморец - 147 евро/дка на година


	В/ ОБОСОБЕНИ ОБЕКТИ ЧАСТИ ОТ ИМОТИ, ОБЩИНСКА СОБСТВЕНОСТ
	
	
	
	

	1. Лятно кино
(Обектът е построен в ПИ № 48619.502.207 по КК на гр. Царево и включва: сцена и екран, комуникационна площ, трибуни, каса и бар, коридор, санитарни възли, площадка за маси.

Площта на обекта е 569.25 кв.м
	2 200.00 лв./1124.84 €

за  период на ползване 01.06-30.09

	2. Спортни игрища за тенис на корт

(Обектът представлява част от поземлен имот № 48619.505.602 по КК на гр. Царево, с площ 678.04 кв.м., с изградени съоръжения-изкуствена трева  Edel Elite Supersoft  10 mm, 1 бр. комплект ограда, 1 бр. комплект осветление и 1 бр. комплекс пилони за тенис на корт с мрежа)
	3000.00 лв./1533,92 €

 на година без ДДС


 

Базисна наемна цена за ползване на земеделски земи под наем  от Общински поземлен фонд (ОПФ)  и земи по чл. 19 от ЗСПЗЗ

1. Основната начална годишна наемна цена на земеделските земи, за предоставяне под наем чрез търг или конкурс, за предоставяне под наем без търг или конкурс, не може да бъде по-ниска от: 
1.1.

	Културен вид, нива, ливада и др. категория
	Цена лв./€

дка

	І категория
	25.00 лв./12.78 €

	ІІ категория
	20.00 лв./ 10.23 €

	ІІІ категория
	18.00 лв./9.20 €

	ІV категория
	16.00 лв./8.18 €

	V категория
	14.00 лв./7.16 €

	VІ категория
	12.00 лв./6.14 €

	VІІ категория
	11.00 лв./5.62 €

	VІІІ категория
	10.00 лв./5.11 €

	ІХ категория
	9.00 лв./4.60 €

	Х категория
	8.00 лв./4.09 € 


1.2. 

	Трайни насаждения
	Период на плододаване

	
	Години
	лв./€

дка

	
	5-7
	50 лв./25.57 €

	
	8-20
	90 лв./46.02 €

	
	За останалия период

на плододаване
	60 лв./30.68 €

	Овощни насаждения
	5-7
	50 лв./25.57 €

	
	За останалия период

на плододаване
	70 лв./35.79 €


2. Основната начална годишна цена на земеделските земи, за предоставяне под аренда чрез търг или конкурс, за предоставяне под аренда без търг или конкурс, цената за учредяване право на ползване, както и цената за предоставяне право на ползване за устройване на пчелини върху земя от Общински поземлен фонд (ОПФ) и Общински горски фонд (ОГФ) се определят по пазарна оценка от лицензиран оценител. 
Раздел II. ЗОНИРАНЕ НА НАЕМНИТЕ ЦЕНИ ПО ТЪРГОВСКИ ЗОНИ

гр. Царево

ИДЕАЛЕН ЦЕНТЪР: Територията между ул. „Тракия”, ул. „Христо Ботев” до пресечката с ул. „Никола Вапцаров”, ул. „Никола Вапцаров” до пресечката с ул. „Екзарх Йосиф”, ул. „Екзарх Йосиф до „Старата автогара”, ул. „Крайморска” до пресечката с ул. „Тракия”.

ПЪРВА ЗОНА: Територията  на изток от ул. „Тракия”, включваща ул. „Христо Ботев”, „Морската градина”, ул. „Крайморска”, ул. „Гео Милев, общински пазар, ул. „Гоце Делчев”, ул. „Странджа”, ул. „Никола Вапцаров до пресечката с ул. „Васил Левски”, територията, влизаща в очертанията на: ул. „Васил Левски” до пресечката с ул. „Хан Аспарух”, ул. „Хан Аспарух” до пресечката с ул. „Преображенска”, ул. „Преображенска” до пресечката с ул. „Михаил Герджиков”, ул. „Михаил Герджиков” до старата автогара, районите около плажовете, пристанището, кв. „Василико”.

ВТОРА ЗОНА: всички неупоменати райони в Царево.

гр. Ахтопол

ИДЕАЛЕН ЦЕНТЪР - няма

ПЪРВА ЗОНА: ул. „Свети Никола” ул. „Васил Левски”, ул. „Крайморска”, ул. „Крайбрежна алея, ул. „Г. Кондолов”, ул. „Свети Никола”, включително и оставащата част от ул. „Г. Кондолов” с паркинга над плажа.

ВТОРА ЗОНА: оставащата част от територията на гр. Ахтопол и територията на местност „Коросията”.

с. Лозенец

ИДЕАЛЕН ЦЕНТЪР: Площадът и прилежащите участъци от ул. „Г. Кондолов”, ул. „Крайморска”, ул. „Странджа” до пресечката с ул. „Резвая”.

ПЪРВА ЗОНА - останалите участъци от ул. „Г. Кондолов”, ул. „Крайморска”, ул. „Странджа”, ул. „Велека” от кръстовището с ул. „Георги Кондолов” с подхода към централния плаж, ул. „Бриз”, района на училището и автогарата. 
ВТОРА ЗОНА -  всички неупоменати райони.

с. Синеморец, с. Варвара  – първа зона

с. Резово - втора зона

Трета зона - останалите населени места от общината: с. Изгрев, с. Фазаново, с. Българи, с. Кондолово, с. Велика, с. Бродилово и с. Кости.

 

ПРЕХОДНИ И ЗАКЛЮЧИТЕЛНИ РАЗПОРЕДБИ

§1. Договорените наемни цени  по действащите договори към дата на влизане в сила на тази тарифа за общински обекти, отдадени под наем чрез търг или конкурс, не се променят, ако са по-високи от базисните.

